酬耿天隲見寄
作者：郭祥正
朝代：宋

paragraphs: 追維平昔遊，十幾喪六七。
與君雖尚在，踸踔各衰疾。
功名無幾何，歲月忽已失。
伻來辱新詩，欲和久閣筆。
文章老愈精，光彩爛星日。
市門果神仙，參軍真俊逸。
又如闚沙漠，鐵騎萬餘匹。
一戰孰與當，百勝得深術。
有過懼不聞，愚惡志所嫉。
言歸潔其身，天命能自詰。
知音我愈寡，深谷詎敢出。
相望止一江，高議容接膝。
請觀商山皓，寧終守蓬蓽。
衆人拉其華，君子俟其實。
定當卜鄰去，攜手藏於密。